Eldoradopark-skietery: Polisiebeamptes hoor oor borgtogSers. Simon Ndyalvane and konst. Caylene Whiteboy gedurende ‘n vorige hofverskyning. (Foto: Timothy Bernard/African News Agency) Die drie polisiebeamptes wat aangekla word in verband met die skietdood van die 16-jarige Nathaniel Julies van Eldoradopark, is Maandag borgtog geweier. Ndileka Cola, woordvoerder van die onafhanklike polisieondersoekdirektoraat (Opod), het aan Maroela Media bevestig Simon “Scorpion” Ndyalvane, Caylene Whiteboy en Voster Netshiongolo se aansoek om borgtog is in die Protea-landdroshof in Soweto van die hand gewys. Die hofverrigtinge is aanvanklik vertraag weens klanktoerusting in die hofsaal wat nie gewerk het nie. Voster Netshiongologedurende ‘n vorige hofverskyning. (Foto: Timothy Bernard/African news Agency) Die polisiebeamptes word beskuldig van die moord op die 16-jarige Nathaniel, asook dat hulle met bewyse wou peuter. Maroela Media het vroeër berig Whiteboy, wat net langer as ŉ jaar ŉ polisiebeampte is, het verlede week aan die hof gesê sy het nie bedoel om Julies dood te maak toe sy die skoot afgevuur het nie. Sy het een van haar medebeskuldigdes daarvan beskuldig dat hy haar met die dood gedreig het as sy nie haar weergawe van die gebeure by syne aanpas nie. Sy was onder die indruk haar vuurwapen was met rubberkoeëls, en nie skerp ammunisie nie, gelaai. Die saak teen hulle is tot November uitgestel.